Up-1793/06
Natisni
Opravilna št.:
Up-1793/06
Datum odločitve:
24. 11. 2006
ECLI:
ECLI:SI:USRS:2006:Up.1793.06
Akt:
Ustavna pritožba zoper sodbo Vrhovnega sodišča št. I Up 1187/2006 z dne 23. 8. 2006 v zvezi s sodbo Upravnega sodišča št. U 1537/2006 z dne 10. 7. 2006 in z odločbo Ministrstva za notranje zadeve š. 2142-100/2006/1 (1352/06) z dne 14. 6. 2006
Izrek:
Ustavna pritožba zoper sodbo Vrhovnega sodišča št. I Up 1187/2006 z dne 23. 8. 2006 v zvezi s sodbo Upravnega sodišča št. U 1537/2006 z dne 10. 7. 2006 in z odločbo Ministrstva za notranje zadeve š. 2142-100/2006/1 (1352/06) z dne 14. 6. 2006 se zavrže.
Evidenčni stavek:
Ker pritožniki nimajo več pravnega interesa za nadaljevanje postopka z ustavno pritožbo, saj se z odločitvijo Ustavnega sodišča njihov pravni položaj ne bi izboljšal, je Ustavno sodišče ustavno pritožbo zavrglo.
Geslo:
1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe.
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 50.1, 55.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
25. 9. 2006
Vrsta odločitve:
sklep
Vrsta rešitve:
zavrženje
Dokument:
US26800
Dokument v PDF obliki:
Up-1793-06.pdf
121 KB
Prenesite datoteko
Up-1793/06-7
24. 11. 2006
SKLEP
Ustavno sodišče je v postopku za preizkus ustavne pritožbe A. A. in B. B., obeh iz Ž. Ž., ki ju zastopa mag. C. C. iz Z. Z., ter Č. Č., D. D. in E. E., ki jih po pooblastilu njihovih zakonitih zastopnikov A. A. in B. B. zastopa  mag. C. C. iz Z. Z., na seji senata 7. novembra 2006 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba zoper sodbo Vrhovnega sodišča št. I Up 1187/2006 z dne 23. 8. 2006 v zvezi s sodbo Upravnega sodišča št. U 1537/2006 z dne 10. 7. 2006 in z odločbo Ministrstva za notranje zadeve š. 2142-100/2006/1 (1352/06) z dne 14. 6. 2006 se zavrže.
Obrazložitev
1. Ministrstvo za notranje zadeve (v nadaljevanju MNZ) je na podlagi druge alineje drugega odstavka 35. člena Zakona o azilu (Uradni list RS, št. 61/99 in nasl. – ZAzil) prošnjo pritožnikov za priznanje azila zavrnilo kot očitno neutemeljeno in odločilo, da morajo zapustiti Republiko Slovenijo nemudoma po pravnomočnosti odločbe. Pritožniki so zoper navedeno odločitev vložili tožbo, ki jo je Upravno sodišče zavrnilo. Vrhovno sodišče je pritožbo pritožnikov zavrnilo in potrdilo odločitev Upravnega sodišča.
2. Pritožniki z ustavno pritožbo izpodbijajo v izreku navedene odločbe in zatrjujejo,  da so jim bile z njimi kršene procesne ustavne pravice iz 22., 23. in 25. člena Ustave ter materialnopravne ustavne pravice iz 62. člena Ustave in pravice do azila po Ženevski konvenciji[1] kot ene od neimenovanih osebnostnih pravic iz 34. člena Ustave.
3. Po prvem odstavku 50. člena Zakona o Ustavnem sodišču (v nadaljevanju ZUstS) lahko vsakdo ob pogojih, ki jih določa ta zakon, vloži pri Ustavnem sodišču ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Vsakdo, ki zahteva sodno varstvo svojih pravic in pravnih interesov, mora  izkazati pravni interes: kot verjetno mora izkazati, da bo ugoditev njegovi zahtevi pomenila zanj določeno korist (izboljšanje pravnega položaja), ki je brez tega ne more doseči. Pravni interes mora biti izkazan tudi za vložitev ustavne pritožbe. Na obstoj pravnega interesa mora Ustavno sodišče paziti po uradni dolžnosti ves čas postopka.
4. Prosilci za azil in begunci morajo spoštovati zakone, druge predpise in splošne pravne akte Republike Slovenije (prvi odstavek 17. člena ZAzil). Na podlagi prvega odstavka 32. člena ZAzil mora biti prosilec za azil ves čas postopka dosegljiv pristojnim organom, vsako spremembo svojega naslova mora sporočiti pristojnemu organu brez odlašanja. Po določbi pete alineje prvega odstavka 42. člena ZAzil se ne glede na to, na kateri stopnji je postopek, prošnja za azil šteje za umaknjeno in se postopek s sklepom ustavi, če je iz uradnih evidenc pristojnega organa, ki vodi postopek, razvidno, da je prosilec za azil samovoljno zapustil azilni dom ali njegovo izpostavo in se v roku treh dni od samovoljne zapustitve ni vrnil v azilni dom ali njegovo izpostavo.
5. MNZ, ki ga je Ustavno sodišče na podlagi 5. člena ZUstS v postopku preizkusa ustavne pritožbe zaprosilo za podatke, je 5. 10. 2006 sporočilo, da je iz uradne evidence, ki jo vodi o prosilcih za azil, razvidno, da so pritožniki  14. 9. 2006 samovoljno zapustili azilni dom in se vanj niso vrnili. Glede na navedeno Ustavno sodišče ugotavlja, da se pravni položaj pritožnikov tudi v primeru, če bi Ustavno sodišče ugodilo ustavni pritožbi (razveljavilo izpodbijani sodni odločbi, odpravilo odločbo upravnega organa in zadevo vrnilo v novo odločanje), ne bi izboljšal. Ker so pritožniki samovoljno zapustili azilni dom in se vanj v roku treh dni od samovoljne zapustitve niso vrnili, bi namreč MNZ na podlagi pete alineje prvega odstavka 42. člena ZAzil postopek za priznanje azila ustavilo.
6. Glede na navedeno pritožniki nimajo več pravnega interesa za nadaljevanje postopka s to ustavno pritožbo, saj se z odločitvijo Ustavnega sodišča njihov pravni položaj ne bi izboljšal. Ustavno sodišče je zato ustavno pritožbo zavrglo.
7. Senat Ustavnega sodišča je sprejel ta sklep na podlagi prvega odstavka 55. člena v zvezi s prvim odstavkom 50. člena ZUstS ter prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan
Opomba:
[1]Konvencija o statusu beguncev in Protokol o statusu beguncev (Uradni list RS, št. 35/92, MP, št. 9/92, Uradni list FLRJ, MP, št. 7/60 in 17/67 – Ženevska konvencija).